ועדת העבודה, הרווחה והבריאות, כנסת 18, פרוטוקול מספר 781, 2012-10-15 09:30

חיים כץ: בוקר טוב.

חיים כץ: יום שני בשבוע, כ"ט בתשרי 15 באוקטובר 2012.

חיים כץ: אני מתכבד לפתוח את ישיבת העבודה, הרווחה והבריאות בנושא הצעת חוק הבטחת הכנסה (תיקון מס' 41) (זכאי בגיל פרישה שיצא את ישראל), התשע"ב-2012 של חברי הכנסת רוברט אילטוב, זאב אלקין, אברהם מיכאלי, עינת וילף.

חיים כץ: הכנה לקריאה השנייה והשלישית.

חיים כץ: אדוני, בבקשה.

חיים כץ: לפרוטוקול, שם ותפקיד.

רוברט אילטוב: יושב ראש סיעת ישראל ביתנו חבר הכנסת רוברט אילטוב.

רוברט אילטוב: נעים מאוד.

רוברט אילטוב: ממש בקצרה כי אני יודע שהיום ארוך והצעת החוק עברה את כל ההסכמות והסיכומים.

רוברט אילטוב: היא באה להסדיר את נושא יציאתם וחזרתם של פנסיונרים לישראל וממנה.

רוברט אילטוב: אני מבין שיש הסכמה, ואני מבקש להמשיך בחקיקה.

חיים כץ: אוקיי, אנחנו את החגיגה נעשה עכשיו או נעשה אחר כך?

חיים כץ: עכשיו.

חיים כץ: במסגרת סיום המושב אנחנו לא רוצים להשאיר דברים פתוחים, ואנחנו גם דנים בהצעת החוק הזאת.

חיים כץ: לאחרונה, לפני כעשרה ימים נועה בן-שבת הפכה להיות היועצת המשפטית הראשית של הוועדה.

חיים כץ: היא זכתה במכרז בהתמודדות שבה אנחנו עמדנו על כך שהמועמדים יהיו מבפנים ולא מבחוץ.

חיים כץ: היה קרב לא פשוט ומשכו את זה לא מעט זמן, כחצי שנה עד שנגמר הקרב הזה, ואנחנו באים לכאן לברך על המוגמר.

חיים כץ: לברך אותך.

חיים כץ: תשמעי, את זכית, אבל אני חושב שהוועדה קיבלה אישה ראויה, בעלת יכולות, בעלת ראייה נכונה, ראש טוב, הבנה מתאימה.

חיים כץ: אני חושב שאת תמשיכי פה לתרום מיכולתך לעזור לציבור העובדים, הנזקקים, החלכאים והנדכאים במדינת ישראל.

חיים כץ: אני שמח שהייתה בחלקי הזכות להיות בתקופה שאת זכית.

נועה בן שבת: תודה.

חיים כץ: את רוצה להגיד משהו?

נועה בן שבת: אני רוצה להגיד תודה רבה לוועדה על הברכות.

נועה בן שבת: אני באמת מאוד מקווה שנמשיך בעבודה מוצלחת ופורייה – אם לא בכנסת הזאת אז בכנסת הבאה.

וילמה מאור: היושב ראש יבחר להישאר פה.

חיים כץ: לא יודע אם תרצי אותי כל כך.

נועה בן שבת: אני מקווה להצליח ולהמשיך בעבודה מוצלחת ופורייה.

נועה בן שבת: השנה יש 124 וחוקים - -

חיים כץ: יש 123, לא?

נועה בן שבת: 123.

נועה בן שבת: בכנסת הבאה יהיו גם.

חיים כץ: אתמול אחד ועוד היום כמה.

חיים כץ: אני לא יודע איך זה ייגמר; אבל ראיתי היום בעיתון שהכנסת הזאת חוקקה 500 חוקים.

חיים כץ: כמה ועדות קרואות יש בכנסת?

וילמה מאור: 12.

חיים כץ: אז אנחנו עשינו רבע.

חיים כץ: אז אנחנו נעבור על החוק ואחר כך נשתה - -

רוברט אילטוב: אם כבר פתחת במסיבה אז אני רוצה להצטרף ולהודות לצוות שלך ולך, יושב ראש הוועדה, על קיום ענייני של ישיבות הוועדה – קצר, ברור, חד.

רוברט אילטוב: אין לי ספק שהחקיקה היא לא רק בכמות אלא גם באיכות, ואפשר להגיד שאיכות החקיקה שלך היא מאוד חשובה בתחומים שאתה חוקקת, והעברת את החוקים של חברי כנסת רבים מכל סיעות הבית ללא שום יתרון לאף אחד, כולם היו שווים בעיניך.

רוברט אילטוב: אני רוצה להודות לך באופן אישי גם בשמי וגם בשם סיעת ישראל ביתנו.

חיים כץ: תודה רבה.

חיים כץ: אנחנו נעבור להקראה של החוק.

חיים כץ: אם מישהו ירצה להגיד משהו הוא יוכל להגיד.

רוברט אילטוב: אמרתי פנסיונרים, ואני רוצה לתקן לפרוטוקול – זה נוגע לאלה שמקבלים הבטחת הכנסה.

נועה בן שבת: הבטחת הכנסה, אבל הם בגיל פרישה.

נועה בן שבת: זה נכון שמדובר על אנשים בגיל פרישה, והיום בעצם נשללת מהם הקצבה רטרואקטיבית לכל התקופה שבה הם שהו בחו"ל אם הם יצאו ארבע פעמים לחו"ל או שהו יותר מ-72 ימים בחו"ל.

נועה בן שבת: הצעת החוק הזאת משפרת את המצב ובפעם הרביעית עדיין לא נשללת רטרואקטיבית כל הקצבה, אלא רק הקצבה לאותם חודשים שבהם הם שהו בחו"ל וכנ"ל אם הם יצאו 100-73 ימים אז נשללת להם רק הקצבה לתקופה הזאת.

נועה בן שבת: מעבר ל-100 ימים או מעבר לפעם הרביעית הקצבה נשללת לכל התקופה הקצבה.

רוברט אילטוב: אני מודה לך על התוספת.

נועה בן שבת: אנחנו מדברים פה על נוסח בקריאה ראשונה שזה אותו נוסח, פרט לסעיף תחולה שאנחנו מציעים להוסיף שזה יחול על גמלה שמשתלמת מחודש ינואר 2013 ואילך.

חיים כץ: אוקיי, תודה.

נועה בן שבת: הצעת חוק הבטחת הכנסה (תיקון מס' 41), התשע"ג-2012 תיקון סעיף 14א 1.

נועה בן שבת: בחוק הבטחת הכנסה, התשמ"א-1980 (להלן – החוק העיקרי) בסעיף 14א(ג1) – (1) במקום פסקה (1) יבוא: "(1) הזכאי ובן זוגו יצאו את ישראל, במצטבר, ארבע פעמים באותה שנה קלנדרית – בעד כל חודש שבו, במלואו או בחלקו, שהו מחוץ לישראל בפעם הרביעית; (1א) הזכאי ובן זוגו יצאו את ישראל, במצטבר, יותר מארבע פעמים באותה שנה קלנדרית – בעד כל אחד מהחודש, באותה שנה קלנדרית שבהם שהו בכל החודש ובחלקו מחוץ לישראל; (2) בפסקה (2), במקום הסיפה החל במילים "בעד כל אחד מהחודשים" יבוא: "(א) בעד כל אחד מהחודשים, כולם או חלקם, מהיום ה-73 ועד ליום ה- 100 שבו שהו מחוץ לישראל באותה שנה קלנדרית; (ב) בעד כל אחד מהחודשים באותה שנה קלנדרית שבהם שהו, בכל החודש או בחלקו, מחוץ לישראל, אם שהו מחוץ לישראל יותר מ- 100 ימים באותה שנה קלנדרית".

נועה בן שבת: תחולה 2.

נועה בן שבת: הוראות סעיף 14א(ג1) לחוק העיקרי, כנוסחו בסעיף 1 לחוק זה, יחולו על גמלה המשתלמת בעד חודש ינואר 2013 ואילך.

חיים כץ: יש פה מישהו שרוצה להגיד משהו?

חיים כץ: אף אחד לא רוצה להגיד כלום?

חיים כץ: אוקיי, אנחנו נצביע על הצעת החוק כהכנה לקריאה השנייה והשלישית.

חיים כץ: מי בעד, ירים את ידו.

חיים כץ: חבר הכנסת אילטוב מחליף את חברת הכנסת אורלי לוי אבוקסיס.

חיים כץ: בעד תיקון הצעת החוק – רוב

חיים כץ: נמנעים – אין

חיים כץ: כל חברי הכנסת שנמצאים באולם הצביעו ואישרו את הכנת החוק הזה כהכנה לקריאה השנייה והשלישית.

חיים כץ: אני מקווה שבמושב הזה החוק הזה יעבור בקריאה השנייה והשלישית.

חיים כץ: תודה רבה, הישיבה נעולה.